Mac Miller

Malcolm James McCormick (19. jaanuar 1992 Pittsburgh, Pennsylvania – 7. september 2018 Los Angeles), esinejanimega Mac Miller, oli Ameerika Ühendriikide räppar, laulja ja muusikaprodutsent. Muusikaprodutsendina kasutas ta ka varjunime Larry Fisherman.

Lapsepõlv
Malcolm James McCormick sündis 19. jaanuaril 1992 Pittsburghis. Tema ema Karen Meyers on fotograaf ja isa Mark McCormick arhitekt. Usutunnistuselt on Maci isa kristlane ja ema juut. Millerit ennast kasvatati juudi usu kohaselt , kutsudes ennast seetõttu "kõige lahedamaks juudist räppariks".

Miller õppis nii Winchester Thurstoni koolis kui ka Taylor Allderdice’i Keskkoolis. Räpile hakkas ta tähelepanu pöörama alles keskkooli ajal. Mac oli iseõppinud muusik, kes mängis nii klaverit, kitarri, trumme kui ka basskitarri.

Karjäär

Karjääri algus (2007–2010) 
Mac Milleri räpikarjäär sai alguse 14-aastaselt. 2007. aastal, olles vaid 15-aastane, avaldas ta EZ Maci nime all oma esimese mixtape’i "But My Mackin’ Ain’t Easy".

Koos räppar Beediega kuulus Miller räpigruppi The III Spoken. 2008. aastal avaldasid nad mixtape’i "How High". Pärast seda lõpetas räpigrupp tegevuse ning Miller jätkas karjääri iseseisvalt. Aasta hiljem avaldas ta kaks uut mixtape’i, milleks olid "The Jukebox: Prelude to Class Clown" ja "The High Life".

2010. aastal sõlmis ta lepingu Rostrum Recordsiga, mille koostöö tulemusena ilmus samal aastal ka uus mixtape "K.I.D.S".

"Blue side park" (2011–2012) 
USA-st pärit muusik avaldas 2011. aasta märtsis oma viienda mixtape’i "Best Day Ever", mille hittlugudeks olid "Wear My Hat" ja "All Around the World". Sama aasta suvel andis ta ka teada oma sügisel ilmuvast albumist "Blue Slide Park". Kuu enne albumi avaldamist, oktoobris, andis ta välja uue mixtape’i "I Love Life, Thank You".

2011. aasta novembris avaldas ta koostöös Rostrum Recordsiga oma esimese albumi "Blue Slide Park". Esimese nädala läbimüügiga 144 000 eksemplari jõudis see Billboard 200 tippu.

Aasta pärast albumi ilmumist avaldas Miller oma seitsmenda mixtape’i "Macadelic".

"Watching Movies with the Sound Off" (2012–2013) 

2013. aastal avaldas Miller varjunime Larry Fishermani all kaheksanda mixtape´i "Run-On Sentences Vol. 1". Sama aasta juunis ilmus ka tema teine album "Watching Movies with the Sound Off". Mac Miller kirjeldas seda kui väga isiklikku albumit. Juba esimesel nädalal müüdi 102 000 albumit. Lisaks sellele sai see positiivset tagasisidet ka kriitikutelt.

Miller asutas ka 2013. aastal oma plaadifirma, mille ta nimetas oma surnud sõbra austuseks REMember Music. Samal aastal andis ta veel välja kaks mixtape’i: "Stolen Youth" (tehtud koostöös Vince Staplesiga) ja "Delusional Thomas". Aasta lõpus andis ta välja esimese live-albumi "Live from Space".

Plaadileping Warner Bros. Recordsiga ja album "GO:OD AM" (2014–2015) 
14. jaanuaril 2014 andis Miller teada plaadilepingu lõppemisest Rostrum Recordsiga. Sama aasta oktoobris anti teada, et Mac Milleri plaadifirma REMember Music sõlmis lepingu Warner Bros. Recordsi plaadifirmaga.

Kolmas album "GO:OD AM" ilmus 18. septembril 2015.

Isiklik elu 

Mac Miller sattus narkootikumide purple drank ja lean sõltuvusse 2012. aastal. Sõltuvus sai alguse tablettidest, mida ta tarvitas stressirohke Macadelicu turnee ajal. 2012. aasta novembris tegi Mac vahetult enne oma tõsielusarja "Mac Miller and the Most Dope Family" filmimist purple drank'i tarvitamisele lõpu.

Mac Milleril oli pikaajaline suhe põhikooli kallimaga, mis kestis kokku neli aastat. Nende suhtest räägib Miller ka oma mixtape'is "Macadelic".

2016. aasta augustis sai alguse Milleri suhe laulja Ariana Grande'ga, mis kestis 2018. aasta maini.

Surm 
2018. aasta septembris suri Mac Miller narkootikumide üledoosi tagajärjel. 26-aastase räppari surnukeha leiti tema kodust Los Angelese maakonnas. Üledoosiained olid kokaiin ja fentanüül. Mac Miller maeti Homewoodi surnuaeda.

Tema mälestuseks korraldati kontsert "Mac Miller: A Celebration of Life", kus esinesid muusikud John Mayer, SZA, Chance the Rapper, Anderson Paak, Miguel, Travis Scott ja Ty Dolla $ign jt.

Diskograafia

Albumid
 Blue Slide Park (2011)
 Watching Movies with the Sound Off (2013)
 GO:OD AM (2015)
 The Divine Feminine (2016)
 Swimming (2018)

Mixtape'id
 But My Mackin' Ain't Easy (2007)
 The Jukebox: Prelude to Class Clown (2009)
 The High Life (2009)
 K.I.D.S (2010)
 Best Day Ever (2011)
 I Love Life, Thank You (2011)
 Macadelic (2012)
 Run-On Sentences: Vol. 1 (2013)
 Stolen Youth (2013)
 Delusional Thomas (2013)
 ShowTime (2013)
 Faces (2014)
 Run-On Sentences: Vol. 2 (2015)
 Macadelic (2018)

Viited 

Ameerika Ühendriikide räpparid
Ameerika Ühendriikide muusikaprodutsendid
Sündinud 1992
Surnud 2018